התפתחות דרמטית בפרשת המתקפה האלימה נגד סניף "טיב טעם" בתל אביב : המשטרה עצרה שלושה בני אדם בחשד להנחת מטען החבלה בפתח החנות בחודש מרס האחרון. במשטרה חושדים כי גורמים עבריינים בכירים הם שהזמינו את הפגיעה בסניף, שעלולה היתה להסתיים באסון כבד.

בחודשים האחרונים ספג סניף "טיב טעם" ברחוב אבן גבירול בתל אביב שתי מתקפות קשות שכמעט הסתיימו באסון. זה החל עם פיצוץ שאירע בחנות לאחר שדלק הוזרם אליה דרך צנרת המיזוג, והמשיך במטען חבלה שהתגלה במקרה בתוך החנות ונוטרל במהלך חודש מרס. במרחב ירקון במשטרה מונה צוות חקירה מיוחד (צח"מ) לצורך איתור החשודים.

בלשים בסניף השרוף (צילום: מוטי קמחי)

סניף "טיב טעם" לאחר אחד הפיצוצים (צילום: מוטי קמחי)

במטען שלא התפוצץ נותרה טביעת אצבע של עבריין שנעצר לפני שבועיים בחשאי, כשעל הפרשה הוטל צו איסור פרסום. בשבועיים האחרונים התקיימה חקירה סמויה, שבמהלכה גם הצליחו החוקרים להשיג עדות נגד שני תושבי השרון אלירן וקנין מחדרה ואפריים ג'רבי מכפר יונה.

אתמול (ראשון) בשעות הבוקר נעצרו השניים על ידי בלשי מרחב ירקון, ובתוך זמן קצר הובאו לחדר החקירות ומשם להארכת מעצר מהירה בבית משפט השלום בתל אביב בחשד לקשירת קשר לביצוע פשע, נשיאת נשק, ושימוש באמצעי חבלה.

בדיון גם נחשף כי בתיק יש עצור נוסף בפרשה, והשופטת תרצה שחם קינן הורתה להאריך את מעצרם של החשודים בחמישה ימים. בא כוחם, עו"ד מיכאל סיבוני, דחה את טענות המשטרה בדיון וטען כי לקוחותיו מכחישים כל קשר לאירוע הנטען.